**ZÁPIS č. 2**

 **Z RIADNEHO ZASADNUTIA SPRÁVNEJ RADY TASR**

 **16. februára 2021 so začiatkom o 15.00 h**

**Prítomní členovia Správnej rady:** Peter Mestický, Árpád Korpás **,** Alena Mezeiová , Ladislav Mikuš, Jozef Tuhovčák

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Peter Mestický. Konštatoval, že rada je uznášaniaschopná, navrhol program zasadnutia a dal o ňom hlasovať.

Program:

1. **Hodnotenie činnosti a hospodárenia Tlačovej agentúry Slovenska (TASR) za druhý polrok 2020**
2. **Voľba predsedu a podpredsedu Správnej rady TASR**
3. **Rôzne**

**UZNESENIE č. 01/16/02/2021:**

Členovia SR TASR schválili program zasadnutia:

ZA: P. Mestický PROTI: 0 ZDRŽAL SA: 0

 Á. Korpás

 A. Mezeiová

 L. Mikuš

 J. Tuhovčák

**Uznesenie bolo prijaté.**

1. **Hodnotenie činnosti a hospodárenia Tlačovej agentúry Slovenska (TASR) za druhý polrok 2020**

Ako uviedol GR TASR V. Puchala*,* ***Tlačová agentúra Slovenskej republiky (TASR) splnila v hodnotenom období všetky úlohy, ktoré jej ukladá zákon č. 385/2008 Z. z. o Tlačovej agentúra Slovenskej republiky.*** *Agentúra priniesla celistvé informácie o dianí na Slovensku i v zahraničí. Spravodajstvo agentúry bolo vyvážené, slobodné a nezávislé, pripravované prostredníctvom kvalifikovanej pracovnej sily a bez ohľadu na komerčnú hodnotu informácie.*

 *TASR vydala v hodnotenom období* ***132 858 multimediálnych správ****, čo je celkovo o 3 000 správ viac ako v prvom polroku. V slovnom spravodajstve priniesla 75 468 správ, vydala 6 546 zvukov, 48 150 fotografií a 2 694 videospráv.*

 *V roku 2019 vydala TASR v domácom a zahraničnom servise v kategórii „zdravie“ 2 652 správ, v roku 2020 počet správ stúpol na 14 149. Päťnásobný nárast jednoznačne dokumentuje tému, ktorá dominovala spravodajstvu - pandémia COVID-19 a jej dôsledky v živote.*

***TASR zaznamenala okrem dominantnej témy, koronakrízy, aj všetky podstatné udalosti doma i v zahraničí, v politike, ekonomike, kultúre či športe.*** *Priestor dostali iniciatívy polície a NAKA, súdne procesy, dianie v parlamente, voľba generálneho prokurátora, ekonomické balíky pomoci, protesty v Bielorusku, voľby v USA, Brexit, témy z regiónov Slovenska, agendy z inštitúcií Európske únie, ale i dianie svetového pohára, v ktorom redaktori sledovali úspechy Petry Vlhovej.*

 *Pandémia potvrdila význam pravdivých informácií z rozpoznateľných zdrojov, ktoré sú postavené na overených faktoch.* ***Pandémia zvýraznila potrebu verejnoprávnej tlačovej agentúry, ktorá spolupracuje s kvalitnými partnerskými tlačovými agentúrami vo svete a zabezpečuje informácie 24 hodín denne a sedem dní v týždni.*** *Treba povedať, že napriek veľkej aktivite súkromných médií bola významná časť bazálnych spravodajských informácií práve z TASR.*

 *Neustále sa meniace podmienky a dynamický vývoj situácie vyžadovali veľkú koncentráciu, presnosť a kontinuálne overovanie faktov. Mnohé informácie o dianí je potrebné aj v zložitej pandemickej situácii získavať priamo v teréne. Priamy prenos ani fotografiu, ani správu neurobí redaktor z domu.*

 *Úlohou manažmentu bola manažovanie obáv a vytváranie takých podmienok pre ochranu života a zdravia ľudí, aby sa minimalizovali riziká.*

 *Za II. polrok 2020 dosiahli príjmy TASR 1 715 331 EUR. Výdavky za II. polrok boli vykázané vo výške 2 700 432 EUR. Na základe uvedených pohybov* ***TASR ukončila rok 2020 s prebytkom vo výške 368 159 EUR****.*

 *Súhrnné náklady dosiahli za II. polrok výšku 2 564 074 EUR. Celkové výnosy za II. polrok dosiahli čiastku 2 596 800 EUR. Vzhľadom na pozitívnu bilanciu oboch polrokov* ***TASR******ukončila celkovo rok 2020 s konečným ziskovým hospodárskym výsledkom vo výške 98 242 EUR.***

 *Úsek obchodu a marketingu intenzívne rokoval s odberateľmi o existujúcich zmluvách. Celkový fakturovaný objem z predaja vlastných produktov a služieb predstavoval v druhom polroku 2020 sumu 1 191 089 EUR bez DPH. V porovnaní s druhým polrokom 2019 ide o pokles o 9,69 percenta, čo vo finančnom vyjadrení predstavuje sumu 127 773 EUR bez DPH.*

 *V druhom polroku 2020* ***pokračoval antihoaxový projekt s francúzskou agentúrou AFP****, v rámci ktorého TASR 2x týždenne prináša správu o podvrhoch a hoaxoch, ktoré súvisia s domácim kontextom. Odhaľovanie hoaxov a nepravdivých správ pokladáme za dôležitú agendu tlačových agentúr.*

 ***Veľkú pozornosť agentúra venovala regiónom.*** *Regionálni spravodajcovia zaznamenali všetky dôležité udalosti súvisiace s koronakrízou, celoplošným testovaním, sledovali vývoj situácie v jednotlivých oblastiach a reakcie samosprávy.* ***TASR vybavila vybraných redaktorov v regiónoch technikou na živé prenosy a začala vysielanie živých prenosov udalostí zo všetkých oblastí Slovenska.***

 *Domáca redakcia posilnila informácie o dianí v regiónoch, o zaujímavých lokalitách* ***v rámci projektu Zima 2020.*** *Napriek útlmu tejto témy v závere roka, priniesla agentúra celý rad materiálov, ktoré súviseli s poznávaním Slovenska. Mimoriadne* ***bohaté a tematicky pestré boli koncoročné chronológie****, ktoré agentúra už tradične ponúka svojim odberateľom.*

 ***Web Teraz.sk patrí k relevantným zdrojom informácií pre ľudí, ktorí hľadajú seriózne, rýchle, objektívne spravodajstvo.*** *Priemerná návštevnosť portálu Teraz.sk bola v druhom polroku, rovnako ako v prvom polroku 2020, na úrovni takmer 740 000 reálnych užívateľov mesačne podľa AIM monitora (900 000 používateľov podľa Google Analytics), čo sú historicky najvyššie čísla.*

 ***Tablet TV sa premenovala na TASR TV, aby sa posilnila identita a synergia značky. Skvalitnil sa technologický reťazec a kvantita živých prenosov.*** *Živé prenosy sú umiestňované na sociálnych sieťach facebook a you tube, kde kontinuálne stúpa počet záujemcov o túto službu. Rovnako sú živé prenosy aj embed kódy prístupné na stránke TASR.SK. Cieľom je ponúkať živé prenosy aj pre odberateľov.**Naďalej pokračovali vlastné relácie TASR TV Politika, úspech mali moderované relácie Svet a CD klub s Pavlom Demešom, ktoré sa venujú medzinárodným kontextom. Spolupráca so ZMOS sa rozšírila o novú reláciu Samospráva, ktorú predstavuje aktivity, problémy a skúsenosti starostov a primátorov.*

 *V technologickej oblasti čelí agentúra viacerým výzvam. Najvážnejšou je zastaraný redakčný systém.* ***TASR nezískala kapitálové prostriedky na jeho obstaranie od MK SR ani od MF SR, a to aj napriek opakovanej žiadosti a štúdii uskutočniteľnosti, ktorá mala súhlasné stanovisko aj od vtedajšieho Úradu podpredsedu vlády pre informatizáciu.*** *Na základe tejto skutočnosti* ***pristúpila TASR k príprave a obstaraniu minimalistickej verzie projektu,*** *ktorá by vyriešila aspoň základnú havarijnú situáciu. Náklady na projekt musí TASR znášať z vlastných príjmov.*

 ***TASR je podľa zákona č. 69/2018 Z. z. o kybernetickej bezpečnosti zaradená do registra prevádzkovateľov základných služieb*** *a v zmysle ustanovení tohto zákona musí garantovať požiadavky na zabezpečenie kybernetickej bezpečnosti.*

 ***TASR sa zapojila do výzvy CEF Telecom (CEF-TC-2020-2) zameranej na kybernetickú bezpečnosť.*** *Agentúra podala p****rojekt pod názvom "TASR Strategic Defense Upgrade".*** *Obsah bezpečnostných opatrení, štruktúru bezpečnostnej dokumentácie a rozsah všeobecných bezpečnostných opatrení ustanovuje vyhláška NBÚ č. 362/2018.*

 *TASR ja zaradená ako povinný subjekt v zákone bez toho, aby bolo riešené financovanie bezpečnostnej štruktúry. TASR je verejnoprávny subjekt, ktorý má od štátu prostriedky na plnenie úloh vo verejnom záujme. Takáto konkrétna úloha sa v zákone nenachádza.*

***TASR vstúpila do spoločného projektu s nemeckou DPA a francúzskou AFP s názvom “A Home for Europe’s Agencies*** *- Feasibility Study on the Establishment of a joint Newsroom of European News Agencies in Brussels”. Cieľom projektu je vybudovať spoločný newsroom tlačových agentúr v Bruseli, ktorý by garantoval kvalitné podmienky pre zúčastnené agentúry pri informovaní o dianí v európskych inštitúciách. TASR uskutočnila sériu priamych rokovaní s generálnym riaditeľom DPA Petrom Kropschom k tejto téme a stala sa strategickou súčasťou tohto projektu.*

 *Z pohľadu ďalšieho rozvoja technológií agentúry je nevyhnutné obstaranie hardwérov a licencií na softwér, hlavne pre foto servis a implementáciu nového redakčného systému.*

***V rovine inovácií pripravuje agentúra projekt produktov zaznamenávaných dronom.*** *V závere roka TASR riešila administráciu a technologickú stránku problému, vrátané konzultácií a kooperácie s Dopravným úradom SR. Prevádzku dronu chce agentúra začať na jar roku 2021.*

***Významným problémom sa stáva neoprávnené používanie fotografií TASR*** *nielen na weboch, ale hlavne na rôznych profiloch na sociálnych sieťach. Problémom je zneužívanie fotografií v rozpore s ich pôvodnou funkciou na rôzne satirické či dehonestujúce obrázky. V tomto kontexte eviduje agentúra celý rad sťažností a podaní.*

***TASR už v marci 2020 optimalizovala počet zamestnancov, aby dokázala efektívne čeliť blížiacej sa kríze a znižovaniu príjmov*** *vzhľadom na situáciu na trhu. Personálne podmienky sú v súčasnosti síce stabilizované, ale sú na hrane z pohľadu počtu ľudí aj ich odmeňovania pri zachovaní všetkých úloh, ktoré agentúre ukladá zákon a očakávania odberateľov.*

 ***Produkty TASR odoberajú napriek krízovým časom všetky relevantné médiá na Slovensku a významné zahraničné agentúry. Žiaden veľký klient neodstúpil od zmluvy s TASR, ktorá je dnes agentúrou prvej voľby. TASR má povesť dobrej značky a správy agentúry sú považované za férové, kvalitné informácie, ktoré slúžia aj ako protiváha nekontrolovaným informáciám na sociálnych sieťach.***

Predseda Správnej rady TASR P. Mestický sa poďakoval V. Puchalovi a otvoril diskusiu. V nej členovia Správnej rady TASR ocenili hospodársky výsledok agentúry, ako aj snahu vedenia o uvádzanie rozvojových projektov a ochranu autorských práv.

Správna rada vzala materiál na vedomie.

1. **Voľba predsedu a podpredsedu Správnej rady TASR**

Predseda Správnej rady P. Mestický upozornil na fakt, že funkčné obdobie predsedu a podpredsedu SR sa chýli ku koncu, a preto je potrebné pristúpiť k novej voľbe.

Ako pripomenul, podľa článku 2, ods. 3 Rokovacieho poriadku Správnej rady TASR si *predsedu a podpredsedu zo svojich členov volí správna rada nadpolovičnou väčšinou hlasov všetkých členov správnej rady. Predseda a podpredseda sú volení na obdobie jedného roka a môžu byť zvolení opakovane.*

P. Mestický vyzval členov SR TASR, aby predložili návrhy na kandidátov na obe funkcie. Členovia Správnej rady sa po krátkej debate zhodli na dvoch kandidátoch. Následne P. Mestický predložil návrh na dve uznesenia.

**UZNESENIE č. 02/16/02/2021:**

Správna rada TASR zvolila za svoju predsedníčku A. Mezeiovú na obdobie 12 mesiacov, t.j. od 1. marca 2021 do 28. februára 2022.

ZA: P. Mestický PROTI: 0 ZDRŽAL SA: A. Mezeiová

 Á. Korpás

 L. Mikuš

 J. Tuhovčák

**Uznesenie bolo prijaté.**

**UZNESENIE č. 03/16/02/2021:**

Správna rada TASR zvolila za svojho podpredsedu J. Tuhovčáka na obdobie 12 mesiacov, t.j. od 1. marca 2021 do 28. februára 2022.

ZA: P. Mestický PROTI: 0 ZDRŽAL SA: J. Tuhovčák

 Á. Korpás

 L. Mikuš

 A. Mezeiová

**Uznesenie bolo prijaté.**

1. **Rôzne**

Členovia Správnej rady sa dohodli na najbližšom termíne rokovania 16. marca 2021 o 15:00.

Predseda SR TASR P. Mestický v súlade s Rokovacím poriadkom SR TASR ukončil zasadnutie rady.

Bratislava, 16. februára 2021

Zapísal:

 Peter Mestický v.r.